*„Jöjjetek, lássátok azt az embert, aki megmondott nekem mindent, amit tettem: vajon nem ez-e a Krisztus?” Erre azok elindultak a városból, és kimentek hozzá.* Jn 4,29-30

Látványos az asszony változása miközben beszélt Jézussal. Az emberek társaságát kerülve jött vízért és az emberek tömegét keresi, miután Jézus bemutatkozik neki, mint Messiás.

Erre a hírre lázba jön a város, az emberek látni akarják Jézust. A Messiást kereső tömeg része lett a hírhozó is. Már nem lóg ki közülük. Megváltozott az emberek érdeklődése, kíváncsiak az újra, tényleg Ő lenne a Messiás?

A szó annyit jelent: Felkent. Abban a környezetben az illatos olajjal való felkenés a szolgálatba való beiktatás része volt.

Jézust a Mennyei Atya beiktatta a Megváltó feladat elvégzésére. Ez a megváltás a golgotai kereszten ment végbe és érvényes mindenkire. Mindegy, hogy a saját vagy környezeted véleménye alapján reménytelen eset kategóriába tartozol, vagy netalán a legértékesebb, a legjobb címet kapod, a megváltásra szükséged van.

Jézus elhozta a megváltást és elérhető minden ember számára akár a két szélsőségben lévő, akár a közte lévő összes variációba sorolt ember vagy. Vadon Gyula